Își dă blugii jos, se întoarce cu spatele și pune mâinile pe perete, lângă ușă. E un tatuaj neterminat, făcut la beție, pe când avea 21 de ani. Doctorul îi plimbă lumina roșie peste coapse, Fata îi face poze cu telefonul ei roz. “I want to kiss you right now,” îi zice Emily când treaba e gata și contururile personajului de pe coapsă s-au înroșit. Vrea doar să știe dacă poate călări la rodeo, dacă trebuie să pună un plasture sau ceva.

Ella

Ella

De sub mâneci și de sub pantalonii suflecați apar litere întortocheate, flori, trupuri și un păun. Doctorul zice că verdele ăla albăstriu e cel mai greu de scos, ar putea fi nevoie de un alt aparat. “N-aveam nici 18 ani [când am făcut tatuajul]”, își amintește Ella. “Ești gata?”, întreabă Tamir. “Mai pregătită ca niciodată”. Viața ei s-a schimbat: s-a reapucat de școală de servicii medicale pentru copii, locuiește cu maică-sa, de doi ani are un copil, și tatuajul nu mai are loc în peisaj. Oamenii se uită altfel la tine când ai cerneală sub piele. Iar asta e important, pentru că acum are nevoie de un loc de muncă. “Mi-e foarte greu, mai ales cu cel de pe gât. (...) Dacă o să lucrez cu copii, o să zică: “Vreau tatuaj, profesoara are!” Nu vreau să vadă asta”. Pe pieptul Ellei încă scrie “Chaos”, iar pe tricou scrie “Love”.